Kašeľ a zelené hlieny
Dobrý deň. Užívam už 2 deň mucosolvan pre dospelých kvôli silnému kašľu (až záchvatom kašľa hlavne ráno a večer) a zeleným hlienom ktorý ide ťažko dostať  z nosa.Čo by som mohla ešte užívať okrem mucosolvanu? Alebo aké iné lieky ešte okrem týchto sa dajú nasadiť?Ďakujem za odpoveď
Dobrý deň,
ďakujeme za Vašu otázku.
Mucosolvan zvyšuje vylučovanie hlienu z dýchacích ciest, uľahčuje jeho vykašliavanie a zmierňuje kašeľ. Keďže uvádzate hlieny prítomné aj v prínosových dutinách, za vhodnejšie liečivo na uvoľnenie hlienov vo Vašom prípade považujem acetylcysteín. Je určený na všetky druhy ochorení dýchacích ciest, sprevádzaných zvýšenou tvorbou hustého a väzkého hlienu, ktorý sa nedostatočne vykašliava vrátane sinusitídy. Medzi lieky s obsahom tejto účinnej látky patrí
Acetylcystein
,
ACC long
,
Solmucol
.
Taktiež je k liečbe vhodné pridať bylinný liek
Sinupret akut
. Používa sa na liečbu akútnych, nekomplikovaných zápalov prinosových dutín u dospelých. Obsahuje výťažok z prvosienky a štiavca, ktoré majú protizápalový účinok. Výťažok z bazy čiernej zmenšuje opuch sliznice, čo spolu so sekretolytickým účinkom rastlinných látok, ktoré liek obsahuje, priaznivo vplýva na jej regeneráciu, uľahčuje vykašliavanie a „vysmrkanie sa“. Dávkovanie je 3x denne 1 tableta. Dĺžka podávania tohto lieku je maximálne 14 dní.
V prípade upchatých nosových dutín Vám odporúčam zabezpečiť dostatočnú hygienu nosa pomocou spreja
Sea Water
. Jedná sa o hypertonický sprej určený na výplach nosa. Aplikuje sa v prípade potreby 1-2 vstreky do každej nosovej dierky niekoľkokrát denne. Vďaka vysokej koncentrácii soli extrahuje hypertoncký roztok pomocou osmózy prebytočnú tekutinu z nosovej sliznice, čo znižuje opuch sliznice a zlepšuje dýchanie nosom.
V rámci režimových opatrení je možné podporiť riedenie hlienov zvlhčovaním vzduchu alebo inhaláciou Vincentky, prípadne Yabra. Pri zahlienení je nevyhnutné dbať na dostatočný pitný režim.
Prajem skorú úľavu od ťažkostí.
S pozdravom
PharmDr. Veronika Kiabová